Document ID: 32014R0497

KOMISJONI MÄÄRUS (EL) nr 497/2014,
14. mai 2014,
millega muudetakse Euroopa Parlamendi ja nõukogu määruse (EÜ) nr 1333/2008 II lisa ning komisjoni määruse (EL) nr 231/2012 lisa seoses advantaami kasutamisega magusainena
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1333/2008 toidu lisaainete kohta, (1) eriti selle artikli 10 lõiget 3 ja artiklit 14,
võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1331/2008, millega kehtestatakse toidu lisaainete, toiduensüümide ning toidu lõhna- ja maitseainete lubade andmise ühtne menetlus, (2) eriti selle artikli 7 lõiget 5,
ning arvestades järgmist:
(1)
Määruse (EÜ) nr 1333/2008 II lisas on sätestatud toidus kasutada lubatud lisaainete Euroopa Liidu loetelu ja kõnealuste lisaainete kasutamise tingimused.
(2)
Komisjoni määruses (EL) nr 231/2012 (3) on sätestatud määruse (EÜ) nr 1333/2008 II ja III lisas loetletud toidu lisaainete spetsifikatsioonid.
(3)
Kõnealuseid loetelusid võib komisjoni algatusel või pärast taotluse esitamist ajakohastada määruse (EÜ) nr 1331/2008 artikli 3 lõikes 1 osutatud ühtse menetluse kohaselt.
(4)
Advantaami kasutamiseks magusainena mitmes toidugrupis esitati taotlus 2010. aasta mais. Taotlus tehti vastavalt määruse (EÜ) nr 1331/2008 artiklile 4 liikmesriikidele kättesaadavaks.
(5)
Advantaami kasutamiseks mitmesuguste toitude ja lauatoiduainete intensiivse magusainena on tehnoloogiline vajadus, kuna advantaamiga asendatakse suure energiasisaldusega suhkruid (sahharoos, glükoos, fruktoos jt) ning sellega vähendatakse nende toiduainete energiasisaldust. Advantaami kui magusaine lisamine nendele toidugruppidele, millele intensiivsete magusainete lisamine on määruse (EÜ) nr 1333/2008 II lisa kohaselt lubatud, annab tootjatele rohkem paindlikkust valmistada toite, mille energiasisaldust on vähendatud, kuid mis on maitse poolest sarnased täisenergiasisaldusega ekvivalentidega. Tänu advantaami maitsele, magususele ja headele stabiilsusnäitajatele on see võimalik asendaja juba lubatud intensiivsetele magusainetele ning see suurendaks tarbijate ja toidutööstuse magusainete valikut, mis omakorda vähendaks iga magusaine tarbitavat kogust.
(6)
Euroopa Toiduohutusamet (edaspidi „toiduohutusamet”) hindas advantaami toidu lisaainena kasutamise ohutust ja esitas oma arvamuse 31. juulil 2013 (4). Toiduohutusamet määras advantaami aktsepteeritavaks päevadoosiks 5 mg kehamassi kg kohta. Ettevaatlike hinnangute kohaselt oleks advantaami suurtes kogustes tarbivate täiskasvanute ja laste kokkupuude kavandatava kasutusmäära juures väiksem kui aktsepteeritav päevadoos. Olles hinnanud kõiki andmeid stabiilsuse, lagunemissaaduste, toksikoloogia ja kokkupuute kohta, järeldas toiduohutusamet, et advantaam ei ole ohtlik, kui seda kasutatakse magusainena kooskõlas kavandatava kasutusotstarbe ja kasutusmääraga.
(7)
Seepärast on asjakohane anda luba advantaami kasutamiseks magusainena käesoleva määruse I lisas esitatud toidugruppides ja määrata kõnealuse toidu lisaaine E-numbriks E 969.
(8)
Advantaami spetsifikatsioonid tuleks lisada määrusesse (EL) nr 231/2012, kui advantaam lisatakse esimest korda määruse (EÜ) nr 1333/2008 II lisas sätestatud liidu toidu lisaainete loetellu.
(9)
Määrusi (EÜ) nr 1333/2008 ja (EL) nr 231/2012 tuleks seepärast vastavalt muuta.
(10)
Käesoleva määrusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1333/2008 II lisa muudetakse vastavalt käesoleva määruse I lisale.
Artikkel 2
Määruse (EL) nr 231/2012 lisa muudetakse vastavalt käesoleva määruse II lisale.
Artikkel 3
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 14. mai 2014

Labels: 0
3
17